M. Dzurinda, predseda vlády SR: (2005-09-27):
Bezpečnostná stratégia Slovenskej republiky je zásadným strategickým verejným dokumentom v oblasti bezpečnostnej politiky štátu, ktorý má občanom a orgánom verejnej moci poskytnúť strategické východiská na realizovanie bezpečnostnej politiky Slovenskej republiky s cieľom zaručiť požadovanú úroveň bezpečnosti občanov aj štátu. Vychádzajúc z vyznávaných hodnôt a definovaných bezpečnostných záujmov Slovenskej republiky a prihliadajuc na bezpečnostné prostredie Slovenska. Zároveň je to dokument, ktorý robí bezpečnostnú politiku Slovenskej republiky čitateľnou a vypočítateľnou pre našich zahraničných partnerov. Dokument, ktorý stanovuje pravidlá nášho správania, sa v systéme medzinárodných vzťahov a našich reakcií ??? sústreďuje na aktuálne bezpečnostné hrozby. Dôvodov na vypracovanie novej Bezpečnostnej stratégie je viacej. Od prijatia v súčasnosti platnej stratégie z marca 2001 sa zásadne zmenilo bezpečnostné prostredie Slovenskej republiky. Útoky na New York, Washington, Madrid a Londýn zmenili vnímanie terorizmu ako lokálnej hrozby v niektorých regiónoch na hrozbu globálnu. Rovnako sa zvýraznil fenomén zlyhávajúcich štátov, ktoré vytvárajú živnú pôdu pre terorizmus, konflikty a nestabilitu. Zreteľnejší je tiež negatívny vplyv niektorých neštátnych činiteľov, ktorí vedia podstatným spôsobom ovplyvniť naše bezpečnostné prostredie. Toto bezpečnostné prostredie Slovenskej republiky sa zmenilo aj jej vstupom do Severoatlantickej aliancie a Európskej únie. Získali sme záruku kolektívnej obrany od ďalších 25 štátov, no zároveň sme sa zaviazali poskytnúť pomoc v prípade potreby našim spojencom. To znamená, že musíme citlivejšie vnímať hrozby, ktoré ostatní spojenci pociťujú, a musíme byť pripravení týmto hrozbám spoločne aj čeliť. Súčasná Bezpečnostná stratégia Slovenska sa zameriavala na hlavný cieľ našej vlasti, a to stať sa členom Európskej únie a Severoatlantickej aliancie na zabezpečenie bezpečnosti a stabilného vývoja Slovenskej republiky. Tento cieľ sme splnili. Myslím si, že dnes po roku aktívneho členstva v oboch organizáciách je vhodný čas, aby sme definovali naše ciele pôsobenia v medzinárodnom bezpečnostnom prostredí. Toto boli základné dôvody, prečo odborníci z ministerstva zahraničných vecí, ministerstva obrany, vnútra, hospodárstva, ale aj Slovenskej informačnej služby a Kancelárie Bezpečnostnej rady Slovenskej republiky spolu s odborníkmi na bezpečnosť z mimovládneho sektora začali a úspešne dokončili návrh novej Bezpečnostnej stratégie, ktorý máte dnes na stole. Štruktúra Bezpečnostnej stratégie je navrhnutá tak, aby bola jasnou, prehľadnou, najmä čitateľnou pre občanov Slovenskej  republiky. V prvej časti sú definované hodnoty a bezpečnostné záujmy Slovenska. Táto kapitola má osobitný význam. V súčasnej stratégii nie sú definované hodnoty, z ktorých chceme vychádzať pri obhajobe našich záujmov. V druhej časti je popísané bezpečnostné prostredie Slovenskej republiky a bezpečnostné hrozby a výzvy, ktoré z tohto prostredia pre Slovensko vyplývajú. Definovanie bezpečnostných hrozieb a výziev je vždy ťažké, keďže ide o ich vnímanie, ktoré je neraz subjektívne a, samozrejme, ovplyvňované mnohými faktormi vrátane médií. V stratégii tvrdíme, že najväčšou bezpečnostnou hrozbou, ktorá by mohla mať potenciálne najvážnejšie následky pre Slovensko a jej spojencov, je možnosť získania a použitia zbraní hromadného ničenia a niektorých ich nosičov teroristickými skupinami, prípadne zlyhávajúcimi štátmi. Dovoľte mi uviesť na vysvetlenie. Veľké množstvo našich občanov určite osobne v oveľa väčšej miere pociťuje hrozbu organizovaného zločinu alebo zraniteľnosť informačných a komunikačných systémov či nelegálnu a nekontrolovateľnú migráciu. Tieto hrozby nie sú určite zanedbateľné. Napriek tomu ich miera ohrozenia našej existencie, štátu, a teda aj samotných občanov je určite nižšia, ako sú hrozby terorizmu a šírenia zbraní hromadného ničenia. Dovoľte mi zdôrazniť, že vláda si osobitne uvedomuje dôležitosť spolupráce štátu s občanmi a ich účasť na realizácii bezpečnostnej politiky, ktorá bude chrániť občanov a brániť štát. V záverečnej tretej časti sa definujú zásady, ciele a nástroje bezpečnostnej politiky Slovenskej republiky. Stratégia sa sústreďuje na hlavné aspekty bezpečnostnej politiky, a to na bezpečnosť občana a štátu, kde reaguje na hrozby a výzvy bezpečnostného prostredia, a na stabilitu a predvídateľnosť bezpečnostného prostredia, ktorú chce dosiahnuť spoluprácou v medzinárodných organizáciách. Chcem vás ubezpečiť, že Slovensko chce konať solidárne a angažovane s cieľom predchádzať možným hrozbám a konfliktom, a pritom chce uprednostňovať mierové prostriedky riešenia konfliktov. Na záver mi dovoľte ešte pripomenúť, že Bezpečnostná stratégia Slovenska môže byť v budúcnosti upravovaná, odzrkadľujúc zásadné zmeny v bezpečnostnom prostredí, nový vývoj bezpečnostnej politiky Slovenskej republiky pri realizácii jej bezpečnostných záujmov alebo nové možnosti a potreby na zaručenie bezpečnosti občana a štátu. Na Bezpečnostnú stratégiu nadviažu ďalšie čiastkové stratégie a koncepcie v jednotlivých oblastiach bezpečnosti vrátane Obrannej stratégie, ktorá tiež onedlho bude do Národnej rady predložená na prerokovanie. Panie poslankyne, páni poslanci, naša zahraničná bezpečnostná politika a diplomacia dostali vstupom do Severoatlantickej aliancie a Európskej únie nový rozmer, nové možnosti, ale tiež nové záväzky. Tieto zmeny sa odrážajú v novej Bezpečnostnej stratégii, ktorú máte pred sebou. Bezpečnosť občanov a štátu je prvoradou úlohou vlády Slovenskej republiky. Vláda chce k tejto úlohe pristupovať s vedomím si tejto zodpovednosti. Práve preto vám dnes predkladám Bezpečnostnú stratégiu Slovenskej republiky a prosím o jej schválenie. Ďakujem pekne.